தமிழ்நாட்டை பொறுத்தவரை, கல்வி காமராஜர் காலத்திலேயே இலவசமாக்கப் பட்டுவிட்டது. ”என்னப்பா இப்படி சொல்ற... ஸ்கூல் பீஸ் ஒரு லட்ச ரூபாய் தெரியுமா” என்று கேட்பீர்கள் தெரியும். இது அடிப்படை கல்வியின் கட்டணம் அல்ல. ஆசையின் கட்டணம். 50 வருடத்துக்கு முன்பு வர்க்கப்பாகுபாடு இல்லாமல் கொடுக்கப்பட்ட கல்வி இன்றும் இலவசம்தான். இன்று தமிழ்நாட்டில் அரசாங்கப்பள்ளிகளில் ஆங்கில வழிக் கல்விகூட கொடுக்கப்படுகிறது. நம் கௌரவத்தின் விலைதான் ஆண்டுக்கு ஒரு லட்சம். ஸ்மார்ட் வகுப்புகள் வேகமாக பரவி வருகிறது. எதிர்காலத்தில் வீட்டில் இருந்தபடியே நினைத்தத்தைப் படிக்கும் சூழல் நிச்சயம் வரும். அதற்கு நாம் தரப்போகும் விலை ஒரு நாளில் நான் உண்ணும் காற்றடைத்த சிப்ஸின் விலை அளவே இருக்கும்.